પેલો છોકરો કદાચ એનો ભાઈ હશે તો જ એની નાની બહેનને આટલા પ્રેમથી રાખતો હશે. આટલી નાની ઉંમરમાં કમાવાની જવાબદારી સાથે બહેનની પણ જવાબદારી એના માથે જ હશે? એનું ઘર કે એના માબાપ હશે? કદાચ નહીં જ હોય અથવા કદાચ હોય તોય કોઈ ઝૂંપડામાં જ રહેતાં હશે. બંને ભણવા તો ક્યાંથી જાય? ને સારું ખાવાનું કે રમકડાં તો જોયાં જ નહીં હોય ને? કોઈ વાર કોઈ ખવડાવતું હશે તો જ મળતું હશે. શું પોતાની બહેનને ખુશ રાખવામાં જ ભાઈને બધ્ધી ખુશી મળી જતી હશે? ને ભાઈના ડાન્સમાં જ દુનિયાભરની ખુશી બહેનને મળતી હતી? એમનો આખો દિવસ કદાચ આ ફુટપાથ પર જ નીકળતો હશે. કંઈ થાય તો કોને ફરિયાદ કરતાં હશે? કોણ એમને સાંભળવા નવરું હશે? અરસપરસ જ બધું સમજી લેતાં હશે નહીં?